2012/0010 (COD)

KOMUNIKACIJA KOMISIJE

EUROPSKOM PARLAMENTU



na temelju članka 294. stavka 6. Ugovora o funkcioniranju Europske unije



o

stajalištu Vijeća o donošenju Direktive Europskog parlamenta i Vijeća o zaštiti pojedinaca pri obradi osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenopravnih sankcija te slobodnom kretanju takvih podataka

i o stavljanju izvan snage Okvirne odluke Vijeća 2008/977/PUP

1.Kontekst

Datum slanja prijedloga Europskom parlamentu i Vijeću

(dokument COM(2012) 10 završna verzija – 2012/0010 COD): 25. siječnja 2012. Datum stajališta Europskog parlamenta, prvo čitanje: 12. ožujka 2014. Datum slanja izmijenjenog prijedloga: nije primjenjivo Datum donošenja stajališta Vijeća: 8. travnja 2016.

2.Cilj prijedloga Komisije

Direktiva o zaštiti podataka za policijska i kaznenopravna tijela dio je paketa reformi u području zaštite podataka koji je predložila Komisija, a koji obuhvaća i Opću uredbu o zaštiti podataka.

Cilj je paketa reformi u području zaštite podataka izgradnja modernog, snažnog, dosljednog i sveobuhvatnog okvira za zaštitu podataka u Europskoj uniji. Paket će biti od koristi pojedincima jer će ojačati njihova temeljna prava i slobode u pogledu obrade osobnih podataka te njihovo povjerenje u digitalno okruženje.

Okvirna odluka Vijeća 2008/977/PUP od 27. studenoga 2008. o zaštiti osobnih podataka obrađenih u okviru policijske i pravosudne suradnje u kaznenim stvarima primjenjuje se u područjima pravosudne suradnje u kaznenim stvarima i policijske suradnje koje prethode stupanju na snagu Ugovora iz Lisabona. Komisija do 30. studenoga 2014. nije imala ovlasti za provedbu pravila iz te Odluke jer je riječ o okvirnoj odluci, a to je pridonijelo neujednačenoj provedbi. Osim toga, područje primjene te Okvirne odluke ograničeno je na aktivnosti prekogranične obrade. To znači da obrada osobnih podataka koja ne podliježe razmjeni među državama članicama trenutačno nije pokrivena pravilima EU-a kojima se uređuje takva obrada i kojima se štiti temeljno pravo na zaštitu osobnih podataka. Time se u nekim slučajevima stvaraju i praktični problemi za policijska i druga tijela kojima možda nije očito je li obrada podataka isključivo nacionalna ili prekogranična ili koja ne mogu predvidjeti mogu li nacionalni podaci postati predmet naknadne prekogranične razmjene.

Osiguravanje dosljedne i visoke razine zaštite osobnih podataka pojedinaca i olakšavanje razmjene osobnih podataka među nadležnim tijelima država članica ključno je kako bi se osigurale djelotvorna pravosudna suradnja u kaznenim stvarima i policijska suradnja. U tu svrhu razina zaštite prava i sloboda pojedinaca pri obradi osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenopravnih sankcija mora biti jednaka u svim državama članicama. Za djelotvornu zaštitu osobnih podataka u Uniji potrebno je ojačati prava osoba čiji se podaci obrađuju i obveza onih koji obrađuju osobne podatke, ali i odgovarajuće ovlasti za praćenje i osiguranje usklađenosti s pravilima za zaštitu osobnih podataka u državama članicama.

Direktivom će se omogućiti djelotvornija i brža suradnja tijela za provedbu zakona i pravosudnih tijela. Njome se stvara povjerenje i osigurava pravna jasnoća.

3.Komentari o stajalištu Vijeća

Stajalište Vijeća odražava politički sporazum koji su Europski parlament i Vijeće u okviru neformalnih trijaloga postigli 15. prosinca 2015., a koji je potom Vijeće potvrdilo 8. travnja 2016.

Komisija podržava taj sporazum jer je u skladu s ciljevima njezina prijedloga.

U sporazumu je zadržan opći cilj osiguranja visoke razine zaštite osobnih podataka u području policijske i pravosudne suradnje u kaznenim stvarima te lakše razmjene osobnih podataka među policijskim i pravosudnim tijelima država članica tako što će se usklađena pravila primjenjivati i pri obradi podataka na nacionalnoj razini. Zadržana je i primjena općih načela zaštite podataka na policijsku suradnju i pravosudnu suradnju u kaznenim stvarima, istodobno poštujući posebnu narav tih područja.

U sporazumu se razjašnjava materijalno područje primjene Direktive navođenjem da svrha sprečavanja, istrage, otkrivanja i progona kaznenih djela ili izvršavanja kaznenopravnih sankcija uključuje i „zaštitu od prijetnji javnoj sigurnosti te njihovo sprečavanje”. Pod pojmom „nadležna tijela” u sporazumu su obuhvaćeni i određeni privatni subjekti, ali ta je mogućnost ograničena isključivo na tijela kojima je nacionalnim pravom povjereno izvršavanje ovlasti javnih tijela ili javnih ovlasti u svrhu Direktive. S obzirom na praksu država članica da privatnom sektoru povjere obavljanje nekih definiranih aktivnosti koje je prethodno provodila samo država (npr. privatni zatvori), tom se mogućnošću uvodi određeni stupanj fleksibilnosti u Direktivi kojom joj se dopušta da se prilagodi promjenjivom okruženju.

Sporazumom se predviđaju i minimalni usklađeni kriteriji i uvjeti o mogućim ograničenjima općih pravila. To se osobito odnosi na prava pojedinaca na obavijest o tome da policijska i pravosudna tijela obrađuju njihove podatke ili im pristupaju. Takva su ograničenja potrebna za djelotvorno sprečavanje, istragu, otkrivanje ili progon kaznenih djela. U sporazumu su utvrđena i posebna pravila kojima se obuhvaća posebna narav aktivnosti provedbe zakona, uključujući razlikovanje različitih kategorija osoba čiji se podaci obrađuju, a čija se prava mogu razlikovati (primjerice svjedoci ili osumnjičenici).

Njime se jača pristup temeljen na riziku time što se voditelju obrade podataka uvodi nova obveza da u određenim okolnostima provede procjenu učinka u pogledu zaštite osobnih podataka uz istodobno zadržavanje obveza povezanih s tehničkom i integriranom zaštitom podataka i imenovanjem službenika za zaštitu podataka.

U sporazumu su utvrđena pravila za međunarodne prijenose trećim zemljama koje obavljaju tijela nadležna za svrhe Direktive takvim tijelima trećih zemalja, uz osiguranje mogućnosti prijenosa privatnim tijelima koji podliježe posebnim uvjetima.